
PARLAMENTUL ROMÂNIEI

CAMERA DEPUTAŢILOR

COMISIA PENTRU  ÎNVĂŢĂMÂNT,


     ŞTIINŢĂ, TINERET ŞI SPORT

                   


                                                                               BUCUREŞTI: 9 februarie 1999

Nr.539/XVIII/9

   RAPORT

asupra proiectului de Lege pentru aprobarea Ordonanţei Guvernului nr.54/1998 privind admiterea, cu taxă, în învăţământul superior de stat peste locurile finanţate de la bugetul de stat

În urma examinării proiectului de Lege pentru aprobarea Ordonanţei Guvernului nr.54/1998 privind admiterea, cu taxă, în învăţământul superior de stat peste locurile finanţate de la bugetul de stat, în şedinţa din 3 februarie 1999, propunem ca acesta să fie supus spre dezbatere şi adoptare cu următoarele amendamente:

	Nr.

Crt.
	Articolul

(textul iniţial)
	Text adoptat de Comisie
	Motivare

	1.
	Articol unic: Se aprobă Ordonanţa Guvernului nr.54 din 14 august 1998 privind admiterea, cu taxă, în învăţământul superior de stat peste locurile finanţate de la bugetul de stat, adptată în temeiul art.1 pct.10 lit.h) din Legea nr.148/1998 privind abilitarea Guvernului de a emite ordonanţe şi publicată în Monitorul Oficial, Partea I, nr.302 din 18 august 1998.
	Articol unic: Se aprobă Ordonanţa Guvernului nr.54 din 14 august 1998 privind admiterea, cu taxă, în învăţământul superior de stat peste locurile finanţate de la bugetul de stat, adoptată în temeiul art.1 alin.10 lit.h) din Legea nr.148/1998 privind abilitarea Guvernului de a emite ordonanţe şi publicată în Monitorul Oficial, Partea I, nr.302 din 18 august 1998, cu următoarele amendamente:
	

	2.
	Titlul: Ordonanţă privind admiterea, cu taxă, în învăţământul superior de stat peste locurile finanţate de la bugetul de stat.
	Titlul legii: Lege pentru aprobarea Ordonanţei privind admiterea în învăţământul superior de stat, cu taxă, peste locurile finanţate de la bugetul de stat.
	

	3.
	Art.1. Instituţiile de învăţământ superior aflate în coordonarea Ministerului Educaţiei Naţionale sunt autorizate să admită peste locurile finanţate de la bugetul de stat un număr de studenţi care acceptă să suporte cheltuielile de şcolarizare din resurse proprii.
	Art.1. Instituţiile de învăţământ superior de stat sunt autorizate să admită, peste locurile finanţate de la bugetul de stat, un număr de studenţi care acceptă să suporte cheltuielile de şcolarizare din resurse proprii.
	Pentru simplificarea textului.

	4.
	Art.2. Numărul de locuri de studiu cu taxă se stabileşte de către Senatul fiecărei instituţii de învăţământ superior, în funcţie de capacitatea bazei materiale de studiu şi de cazare în cămine.
	Art.2. Numărul de locuri de studiu cu taxă se stabileşte de către Senatul fiecărei instituţii de învăţământ superior de stat, în condiţiile respectării standardelor de calitate specifice autorizării sau acreditării. Acest număr de locuri nu poate depăşi, pe instituţia de învăţământ superior, 25 % din totalul locurilor fără taxă. În cazuri justificate, la cererea Senatului universitar, Ministerul Educaţiei Naţionale poate aproba majorarea acestui număr de locuri.
	Standardele de calitate nu conţin numai referiri la baza materială sau de cazare.

Limitarea numărului de locuri pe universităţi, fără a se elimina cazurile de excepţie.

	5.
	Art.3.  Cuantumul taxei anuale de studiu se stabileşte de către Senatul fiecărei instituţii de învăţământ superior în funcţie de costurile specifice şcolarizării şi se anunţă candidaţilor înainte de începerea admiterii.
	Art.3.  Cuantumul taxei prevăzute la art.2 se stabileşte de către Senatul fiecărei instituţii de învăţământ superior, în funcţie de costurile specifice şcolarizării. Cuantumul taxei şi numărul de locuri se anunţă candidaţilor cu cel puţin 15 zile înainte de începerea admiterii.
	Numărul de locuri trebuie anunţat din timp.

	6.
	Art.4. Studenţii admişi pentru locurile de studiu cu taxă se stabilesc din rândul candidaţilor la admitere situaţi sub media ultimului reuşit pe locurile finanţate de la bugetul de stat, în ordinea descrescătoare a mediilor şi pe baza solicitării liber exprimate în termen de 5 (cinci) zile de la afişarea rezultatelor.
	Art.4. Studenţii acceptaţi pentru locurile de studiu cu taxă se stabilesc din rândul candidaţilor la admitere situaţi sub ultimul admis pe locurile finanţate de la bugetul de stat, în ordinea descrescătoare a clasificării lor, făcute pe baza criteriilor de admitere, şi la solicitarea scrisă, în termen de cinci zile de la afişarea rezultatelor.
	Pot fi şi alte criterii de admitere decât mediile unor note.

	7.
	Art.5. (1) Statutul de student admis pentru locurile de studiu cu taxă se păstrează pe întreaga durată de şcolarizare.

(2) În organizarea formaţiilor de studii nu se face distincţie între cele două categorii de studenţi admişi.
	Art.5 (1) Statutul de student cu taxă se păstrează pe întreaga durată de şcolarizare. Taxele pentru fiecare an de studiu se anunţă cu cel puţin 15 zile înainte de  începutul anului universitar.

(2) Text fără modificări.
	

	8. 
	Art.6. Pe întreaga durată de şcolarizare studenţii admişi cu taxă de studiu nu beneficiază de burse şi nu au acces la asistenţa socială suportate din bugetul de stat.
	Art.6 (1) Pe întreaga durată de şcolarizare studenţii admişi cu taxă nu pot beneficia de burse finanţate de la bugetul de stat.

(2) Senatele universitare pot acorda din venituri proprii, la cerere, pe baza unor criterii specifice de performanţă sau sociale, burse studenţilor admişi cu taxă.
	Este posibilă acordarea unor burse din fonduri proprii, conform Legii învăţământului nr.84/1995, cu modificări.


Având în vedere conţinutul juridic şi obiectul reglementării, proiectul de lege face parte din categoria legilor ordinare.

           PREŞEDINTE



       SECRETAR

Prof.univ.dr.ing.Anghel Stanciu            Prof.univ.dr.ing.Ecaterina Andronescu


Expert parlamentar


    Simion Cioată

